## El CECOPI informa de la programació de vols de vigilància davant del risc d’incendis forestals en el nord de Castelló

*** La secretària autonòmica de Seguretat i Emergències assenyala que l’episodi de vent es prolongarà fins al dijous
* L’extracció de llots en soterranis i garatges, el buidatge de campes i les tasques de neteja s’intensifiquen després del període festiu**

La secretària autonòmica de Seguretat i Emergències, Irene Rodríguez, ha informat de les qüestions principals que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern en la Comunitat Valenciana, Pilar Bernabé.

Irene Rodríguez ha informat que este matí ha finalitzat l’alerta nivell groc per vents decretada el Dia de Reis en l’interior nord de Castelló, però “la previsió de l’Agència Estatal de Meteorologia és que estos vents no continuen tota la setmana, amb ratxes d’entre 50 i 70 quilòmetres per hora, situació que es prolongarà fins al dijous”.

Davant d’això, la secretària autonòmica ha assenyalat que s’ha activat la preemergència nivell 2 en el nord de Castelló, “per la qual cosa s’han programat vols de vigilància i tots els servicis i organismes estan alertats d’esta situació de preemergència”.

D’altra banda, Irene Rodríguez ha recordat que el Servici de Bombers Forestals de la Generalitat, els bombers del Consorci Provincial de València i els efectius de la Unitat Militar d’Emergències “continuen les tres principals tasques en la zona afectada per la dana, com són l’extracció de llots en soterranis i garatges, la retirada de campes de llots i estris, i tasques de neteja”.

Respecte d’això, la portaveu del CECOPI ha concretat que esta setmana “s’intensificaran estes tasques prioritàries en col·laboració amb les empreses contractades per la Diputació de València i alguns ajuntaments” després del període festiu. A més, la secretària autonòmica ha assenyalat que continuen els vols de drons “per a fer el seguiment de les campes i analitzar eixe treball”.

Irene Rodríguez ha aclarit que els soterranis i els garatges que queden per netejar són els que comporten més dificultats: “es tracta de plantes menys 2 o menys 3, o amb elevadors, a on els treballs són més complicats”, ha detallat.

Fecha: 07/01/2025